২০১১ এর সেপ্টেম্বরের বিকালে নগরীর মেট্রোপলিটন কলেজের একাদশ শ্রেনীর ছাত্রী কানিজ ফাতিমা শুক্তি (১৮) কলেজে যাওয়ার রিকশা ভাড়ার টাকা না পেয়ে স্বামীর ওপর অভিমান করে গলায় ওড়না পেঁচিয়ে আত্মহত্যা করেন। ঘটনার মাত্র দেড় বছর আগে শুক্তি পরিবারের অমতে ভালোবেসে বিয়ে করেছিলেন রাজশাহী কমার্স কলেজের দ্বাদশ শ্রেনীর ছাত্র সজলকে। কিছুদিন আগে ইউনিভার্সিটি অব ইনফরমেশন টেকনোলজির বিবিএ প্রথম বর্ষের ছাত্র আজমুল হুদা বিশাল (২১) গলায় দড়ি দিয়ে আত্মহত্যা করেছেন। কারন, পারিবারিক অশান্তি। ২০১১ এর ৫ ফেব্রুয়ারি আমানুর রহমান ইলিয়াস নামের বিশ্ববিদ্যালয়ের গণিত বিভাগের মাস্টার্স পরীক্ষার্থী পারিবারিক দ্বন্দের জেরে আত্মহত্যা করে। গত বছরের ২৭ মার্চ আত্মহত্যা করেন রাজশাহী বিশ্ববিদ্যালয়ের চারুকলা বিভাগের প্রথম বর্ষের ছাত্রী নিশাত ফারহাত টুম্পা। লাশের পাশ থেকে উদ্ধার চিরকুটের বাবার প্রতি ক্ষোভ ঝেড়েছেন। ২০১১ এর ৭ মার্চ প্রেমঘটিত কারনে বিষপানে আত্মহত্যা করেন লোক প্রশাসন বিভাগের দ্বিতীয় বর্ষের ছাত্র সাহাকুল ইসলাম সোহাগ। একই কারণে পদার্থবিজ্ঞান বিভাগের স্নাতকোত্তর শ্রেণীর শিক্ষার্থী কবিতা রানী রায় (২২) ঠাকুরগাঁয়ের ভাদুয়া গ্রামে নিজ বাড়িতে আত্মহত্যা করেন। ১৯ মার্চ ক্যাম্পাসের রবীন্দ্র ভবনের ছাদে নিজের গায়ে কেরোসিন ঢেলে আগুন দেওয়ার চেষ্টা করেন বিশ্ববিদ্যালয়ের হিসাব বিজ্ঞান বিভাগের চতুর্থ বর্ষের ছাত্র আশিকুর রহমান আশিক (২৪)। কিন্তু সর্বনাশের আগেই তার বন্ধুরা তাকে উদ্ধার করে প্রক্টর কার্যালয়ে নিয়ে আসেন। বিষপান ও ফাঁস নয়, রাজশাহী বিশ্ববিদ্যালয়ের আত্মহত্যার আরেক কৌশল -ট্রেনের নিচে ঝাঁপিয়ে পড়া। ২০০৮ সালে হিসাববিজ্ঞান বিভাগের শিক্ষার্থী শরিফুল ইসলাম স্টেশন বাজার এলাকায় ট্রেনের নিচে ঝাঁপিয়ে পড়ে আত্মহত্যা করেন। ২০১০ সালের ২৩ জানুয়ারি একই ঘটনার পুনরাবৃত্তি করেন ফার্মেসি বিভাগের দ্বিতীয় বর্ষের ছাত্রী সামছাদ শারমিন অনু। খুলনা থেকে ছেড়ে আসা ওই ট্রেনটি বিশ্ববিদ্যালয় স্টেশনের কাছে আসলে সে ট্রেনের নিচে ঝাপ দেয় এবং সঙ্গে সঙ্গে তার পুরো শরীর ছিন্ন-ভিন্ন হয়ে যায়। একই বিভাগের শরীফুল ঘটনার পুনরাবৃত্তি ঘটান মাস কয়েক পর।